**Jászárokszállás Város Önkormányzata Képviselő-testületének**

**9/2001. (VI.01.) rendelete**

**a település köztisztasággal, a zöldterület és parkfenntartással,**

**a települési szilárd és folyékony hulladékkal összefüggő feladatok végrehajtásáról**

*Jászárokszállás Város Önkormányzatának Képviselő-testülete a hulladékról szóló 2012. évi CLXXXV. törvény 88.§ (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 5. és 19. pontjában, valamint a hulladékról szóló 2012. évi CLXXXV. törvény 35.§-ában meghatározott feladatkörében eljárva a következőket rendeli el:[[1]](#footnote-1)*

**I. fejezet**

**Általános rendelkezések**

**1.§**

(1) A rendelet célja az emberi egészség védelme, a természeti és az épített környezet megóvása, a fenntartható fejlődés biztosítása és a környezettudatos magatartás kialakítása; a természeti erőforrásokkal való takarékoskodás; a környezet hulladék által okozott terhelésének csökkentése; a képződő hulladék mennyiségének és veszélyességének mérséklése; a fel nem használható hulladék környezetkímélő ártalmatlanítása.

(2) A rendelet célja továbbá a város köztisztaságával, települési szilárd és folyékony hulladékkal, valamint a zöldterület és parkfenntartással kapcsolatos helyi szabályok megállapítása, meghatározva a kötelező közszolgáltatások igénybevételének, ellátásának rendjét.

**2.§**

(1) A rendelet területi hatálya Jászárokszállás város közigazgatási területére terjed ki az alábbiak szerint:

1. A kötelező közszolgáltatások biztosítása rendszeres begyűjtéssel Jászárokszállás belterületére vonatkozik.
2. Az egyéb külterületi ingatlanoknál a szilárd hulladékokra vonatkozóan egyedi beszállítással a tulajdonos köteles gondoskodni.

**3.§**

A rendelet személyi hatálya valamennyi ingatlan tulajdonosára, birtokosára vagy használójára *(továbbiakban: tulajdonos)* kiterjed, függetlenül attól, hogy a tulajdonos természetes vagy jogi személy, illetve nem jogi személyiségű gazdasági társaság.

**4.§**

A települési kommunális hulladékban veszélyes és radioaktív hulladék nem helyezhető el.

**5.§[[2]](#footnote-2)**

(1) Jászárokszállás Város Önkormányzata a 2.§ (1) bekezdés a) pontjában meghatározott területeken az általa szervezett települési szilárd és folyékony hulladék összegyűjtését, elszállítását és ártalommentes elhelyezését szervezett helyi közszolgáltatás útján biztosítja.

(2) Külterületi ingatlanok tulajdonosai a települési szilárd hulladék elszállítását a kijelölt hulladéklerakóba saját maguk kötelesek végezni, és azt az átvételi bizonylat megőrzésével igazolni. Gazdálkodó szervezetek saját maguk is gondoskodhatnak a keletkezett hulladékok elszállításáról, ártalmatlanításáról a hatályos jogszabályi rendelkezések betartásával.

*(3)[[3]](#footnote-3) Jászárokszállás Város Önkormányzata a hulladékgazdálkodási közfeladat ellátását és a kapcsolódó hatáskör gyakorlását 2014. július 01. napjától kezdődően határozatlan időre átruházta a REGIO-KOM Térségi Kommunális Szolgáltató Társulásra. A hulladékgazdálkodási közszolgáltatást a REGIO-KOM Térségi Kommunális Szolgáltató Társulás és a Szelektív Hulladékhasznosító és Környezetvédelmi Nonprofit Kft. között fennálló közszolgáltatási szerződés alapján, a Szelektív Hulladékhasznosító és Környezetvédelmi Nonprofit Kft., mint közszolgáltató alvállalkozójaként a* ***REGIO-KOM Térségi Kommunális Szolgáltató Nonprofit Kft.*** *(székhelye: 5141 Jásztelek, 090/2 hrsz.) végzi.*

(4) Az (1) bekezdésben felsorolt közszolgáltatásokat a tulajdonosok e rendeletben meghatározott módon kötelesek igénybe venni.

(5) A közszolgáltatásért, illetve az ártalmatlanító helyre kivitt szilárd és folyékony háztartási hulladék elhelyezéséért a tulajdonos közszolgáltatási díjat köteles fizetni.

**6.§**

A köztisztasági munkában, a zöldterület és parkfenntartásban mindenki köteles hathatósan közreműködni, és a települési környezet, közterület szennyeződését eredményező tevékenységtől tartózkodni.

## II. fejezet

**Az ingatlanok és a közterületek tisztántartása, zöldterületek fenntartása, használata**

**7.§**

(1)[[4]](#footnote-4) A közterületek rendszeres tisztántartásáról, a belterjesen művelt parkok fenntartásáról Jászárokszállás Város Önkormányzata gondoskodik, részben az Önkormányzat köztisztasági feladatait ellátó Városgondnokság Jászárokszállás önkormányzati költségvetési szerv, mint szolgáltató útján, részben az érintett ingatlantulajdonosok, használók kötelezésével.

(2) Az ingatlantulajdonosok közterület tisztántartásával, zöldterület ápolásával kapcsolatos feladatai:

1. *[[5]](#footnote-5)az ingatlan oldalhatárai és a közúti gépjárműközlekedésre szolgáló szilárd burkolatú út vagy földút (ideértve az eredeti termett talajú vagy ahhoz hasonló anyagú, pl. zúzott kő, kavics, stb. utakat is) közötti kiépített vagy kiépítetlen területsáv (az ingatlan oldalhatárai előtti járda, az ingatlan és a járda közötti, valamint a járda és az úttest közötti terület) – kivéve a rendszeres parkfenntartásba bevont területek – gondozása, tisztántartása, kaszálása, hulladék és gyommentesítése (különös tekintettel a pollenallergiát okozó növényekre), hóeltakarítás és síkosságmentesítés, a hulladékgyűjtő edényzet környezetének tisztántartása,*
2. *[[6]](#footnote-6)az a) pontban meghatározott közterületen található nyílt árok és ennek műtárgyai (kapubejárók átereszei, ingatlanhoz tartozó összefolyók, csapadékvízgyűjtők) tisztántartása, gaztalanítása, a csapadékvíz zavartalan lefolyását akadályozó anyagok és más hulladék eltávolítása,*
3. tömbtelken a külön tulajdonban álló egyes épületek gyalogos megközelítésére és körüljárására szolgáló terület tisztántartása, kaszálása, a csapadékvíz zavartalan lefolyását akadályozó anyagok és más hulladékok eltávolítása,
4. [[7]](#footnote-7)mind a beépített, mind a beépítetlen ingatlanuk udvarának és kertjének rendben tartása, az ott található szemét és lom rendszeresen eltávolítása, az udvar és a kert gondozása, gyommentesítése,
5. a járdán felburjánzó gyom kiirtása, valamint a járda és az úttest fölé nyúló ágak és bokrok megfelelő nyesése.

(3) A tulajdonos(ok) (2) bekezdésben megjelölt kötelmi körében nem tartozó közutak, közparkok, zöldterületek, sétányok, játszóterek, valamint az ezeken keresztül vezető gyalogjáró tisztántartása, kaszálása, síkosságmentesítése a keletkező közterületi hulladék összegyűjtése és elszállítása a szolgáltató feladata.

Ennek keretében a szolgáltató végzi:

1. a közutak, terek útburkolatai (parkolók) és az ezeket szegélyező járdák, nyilvános lépcsők, a közterületen lévő árkok és ezek műtárgyai tisztántartását és az ott keletkezett közterületi hulladék összegyűjtését és elszállítását,
2. az utcai hulladékgyűjtő tartályok rendszeres kiürítését, tisztántartását és karbantartását,
3. hóeltakarítási és síkosságmentesítési munkákat a biztonságos közlekedési feltételek megvalósítása érdekében,
4. zöldterületi, parkfenntartási munkákat, a parki berendezések állagmegóvását, karbantartását.

(4) Két szomszédos terület, épület közötti – kiépített úttal, járdával ellátott vagy anélküli – közforgalmi területsáv vagy átjáró esetében a tisztántartási kötelezettség (kaszálás, síkosságmentesítés, stb.) a tulajdonosok feladata.

(5) Az üzletek és egyéb elárusító helyek, vendéglátó egységek, székházak, intézmények és szolgáltató egységek előtti, melletti járdaszakaszt, illetőleg ha a járda mellett zöldsáv is van, az úttestig terjedő teljes területen a tulajdonos köteles tisztántartani, kaszálni, kivéve a (2) bekezdés a) pontjában meghatározott zöldterületeket.

(6) Az ingatlan előtti, melletti járdát a tulajdonos köteles folyamatosan tisztántartani mind a téli, mind a nyári időszakban. A vendéglátó egységek reggel 7 óráig kötelesek takarítani, a közterületről a hulladékot elszállítani.

**8.§**

(1) A tulajdonosok a közterületi sávok takarításakor keletkezett közterületi hulladékot, kerti hulladékot, a háztartási hulladékot a saját háztartási hulladékgyűjtő tartályukban kötelesek elhelyezni.

(2) A rendszeresített kuka befogadó képességét meghaladó hulladék mennyiség regionális hulladéklerakó helyre történő elszállításáról, elszállíttatásáról a tulajdonos köteles gondoskodni.

**9.§**

(1) A belterületen lévő váróhelyiségek, várakozóhelyek, a járdaszigetek és a járdától füvesített területtel vagy egyéb módon elkülönített megállóhelyek tekintetében a szolgáltató köteles a rendszeres tisztántartásról, síkosságmentesítésről, hó, közterületi hulladék eltakarításáról, portalanításáról gondoskodni.

(2) Ha a közúti jármű, munkagép üzemelése és parkolása során a közterület szennyeződik vagy más módon károsodik, az üzembentartó haladéktalanul köteles a szennyeződést eltávolítani, az eredeti állapotot helyreállítani, a balesetveszélyt intézkedésével megelőzni.

(3) A közterületen folytatott, szennyeződést okozó tevékenység esetén a tevékenységet folytató köteles a legnagyobb körültekintéssel eljárni, a tevékenység befejeztével a közterületet rendeltetésének megfelelően eredeti állapotába helyreállítani.

**10.§**

(1) Tilos gépjárművek mosása parkokban. Közterületen gépjárművet mosni az a)-c) pontban felsoroltak figyelembe vételével lehet.

1. Tilos a gépjármű mosása a strand mellett közvetlenül fekvő közterületen, továbbá a közkifolyótól 30 méter távolságon belül.
2. Egyéb területeken a KRESZ mindenkori megtartásával, a forgalmi rend akadályozása nélkül lehet gépjárművet mosni nem közkifolyóból nyert vízzel, ha azt külön rendelkezés nem tiltja, a közterület szennyezése nélkül.
3. A gépjármű mosása után a jármű üzembentartója köteles a közterület megtisztításáról, víztelenítéséről gondoskodni.
4. Tilos a parkot, ligetet, sétányt, játszóteret meg nem engedett módon vagy célra használni.

(2) Ivóvizet szolgáló kutakat, közkifolyókat csak rendeltetésszerűen szabad használni.

(3) Közterületen szeszesital fogyasztása tilos.

(4) Az úttestet, járdát és egyéb közterületet bármilyen módon (szennyvízzel, vizelettel, emberi és állati ürülékkel) beszennyezni tilos.

(5) Közterületen ebek által okozott szennyezés eltakarításáról az eb sétáltatója haladéktalanul köteles gondoskodni, ezen szennyeződés az utcai hulladékgyűjtő tartályba gyűjtőtasakban elhelyezhető.

(6) Kutyával parkban, játszótéren tartózkodni még pórázzal is tilos.

(7) A közterületen megrendezett vásárok, sport- és egyéb rendezvények tartása idején a rendezvény szervezője köteles gondoskodni a várható forgalomnak megfelelő számú illemhely biztosításáról, üzemeltetéséről, valamint a rendezvény alatt és azt követően a terület és vonzáskörzetének tisztántartásáról és a terület eredeti állapotban történő visszaadásáról.

(8)[[8]](#footnote-8) Hólerakás közterületen csak olyan formában lehetséges, hogy az a közlekedést és a közszolgáltatási felszerelési tárgyak (pl. vízelzáró csap, csapadéknyelő rács, gáz- és közműakna fedlap, egyéb közlétesítmény, lámpaoszlop, hirdetőoszlop, stb.) használatát ne zavarja.

(9)[[9]](#footnote-9) Síkosság elleni védekezéshez a környezetkímélő anyagokon (homok, salak, stb.) kívül klorid tartalmú (pl. konyhasó) fagyáspont csökkentő szer csak úgy alkalmazható, hogy a vegyszer egyszeri kijuttatási maximális mértéke 40 g/m2-nél több ne legyen. Ezen anyagok tárolása környezetszennyezést kizáró módon történhet.

**11.§**

(1) A közterület felszerelési és berendezési tárgyainak beszennyezése, megrongálása tilos.

(2) Közterületen lévő növények (fák, díszcserjék, stb.) rongálása, csonkítása, leszakítása tilos.

(3) A parkosított és füves területeket rendeltetés ellenesen használni tilos.

(4) A közterületi gyűjtőedényzetből tilos hulladékot kiönteni, szétszórni.

(5) Tilos közterületi gyűjtőedényekből, illetve a lakosság által az utcára kihelyezett hulladék válogatása és a guberálás.

**III. fejezet**

**Állati hulladék kezelése**

**12.§[[10]](#footnote-10)**

Ha az állati eredetű melléktermék, így különösen az elhullott állat tetemének tulajdonosa ismeretlen vagy ismeretlen helyen tartózkodik, valamint, ha az állati eredetű melléktermék, állattetem közterületen található, annak elszállításáról, ártalmatlanná tételéről a hatályos jogszabályokban előírt módon az Önkormányzat a Városgondnokság intézmény útján gondoskodik.

**IV. fejezet**

**Települési szilárd és folyékony hulladék kezelése, köztisztasági közszolgáltatás**

**13.§**

(1) A települési szilárd hulladékot, ezen belül települési háztartási hulladékot és egyéb szilárd hulladékot csak az erre a célra megépített, illetve kijelölt ártalmatlanító helyen, a vonatkozó üzemeltetési szabályok és előírások szigorú betartásával szabad elhelyezni.

*(2)[[11]](#footnote-11) Kijelölt települési hulladéklerakó: a jásztelki térségi hulladéklerakó telep (5141 Jásztelek, 090/2 hrsz.), melynek az üzemeltetője: REGIO-KOM Térségi Kommunális Szolgáltató Nonprofit Kft.*

(3)[[12]](#footnote-12) Jászárokszállás közigazgatási területén a települési szilárd hulladékkal kapcsolatos hulladékgazdálkodási közszolgáltatás teljesítésére a *REGIO-KOM Térségi Kommunális Szolgáltató Nonprofit Kft.[[13]](#footnote-13)* jogosult.

(4)[[14]](#footnote-14) Települési folyékony hulladékot elhelyezni csak hatóságilag engedélyezett, erre a célra kialakított fogadó műtárgyon lehet. Jászárokszállás város szippantott szennyvíz fogadója a Jászárokszállás, Ipari út 0119/2 hrsz. és 0119/7 hrsz. alatt található szennyvíztisztító telep, üzemeltetője a Heves Megyei Vízmű Zrt.

**14.§**

(1)[[15]](#footnote-15) Az ingatlan tulajdonosa köteles az Önkormányzat által szervezett közszolgáltatás igénybevételére, azaz az ingatlanon keletkező települési szilárd hulladékának e rendeletben előírtak szerinti gyűjtésére, a szolgáltatónak történő átadására, valamint a közszolgáltatási díj megfizetésére. A tulajdonos és a szolgáltató között a közszolgáltatásra vonatkozó jogviszony ráutaló magatartással, a közszolgáltatás tulajdonos általi igénybevételével jön létre a Ptk. közüzemi szerződésekre vonatkozó szabályai szerint. A tulajdonos mulasztása esetén a kötelező közszolgáltatási jogviszonyt a szolgáltatónak a közszolgáltatás teljesítését ráutaló magatartása hozza létre. A teljesítés ráutaló magatartásának minősül a szolgáltató részéről a háztartási hulladék elszállításának megkísérlése.

(2) Gazdálkodó szervezetek és a szolgáltató között külön szerződést kell kötni.

(3) Nem jön létre, illetve szünetel a szerződés, ha:

1. az ingatlant nem használják, és azt a tényt a szolgáltatónak bejelentik (1. sz. melléklet x) pont)
2. a tulajdonos időleges távollétét előzetesen a szolgáltatónak bejelenti és a bejelentés megfelel a tényeknek (1. sz. melléklet x) pontja).

A bejelentés elmulasztása jogvesztő.

(4)[[16]](#footnote-16) A lakossági hulladékszállítás kukás formában történik. Gyakoriságát ezen rendelet határozza meg. A gyűjtés heti egyszeri alkalommal történik, a rendelet 2. számú mellékletét képező utcajegyzék szerint. A szállítási napok közhíreléséről a *REGIO-KOM Térségi Kommunális Szolgáltató Nonprofit Kft.[[17]](#footnote-17)* gondoskodik.

(5)[[18]](#footnote-18) A kihelyezett szelektív hulladékgyűjtő edények ürítéséről – a Városgondnoksággal történt megállapodás alapján – a *REGIO-KOM Térségi Kommunális Szolgáltató Nonprofit Kft.[[19]](#footnote-19)* rendszeresen gondoskodik.

(6)[[20]](#footnote-20)

(7) A települési folyékony hulladék elszállítását eseti megrendelés alapján végzi a vállalkozó a szabványelőírásnak megfelelő járművel.

(8)[[21]](#footnote-21)

(9) A szolgáltató feladatai és kötelességei a köztisztasági közszolgáltatás végrehajtásakor:

1. a rendelet hatálya alá tartozó hulladékot köteles rendszeresen elszállítani a regionális hulladéklerakó telepre,
2. a szolgáltató köteles a szabványosított gyűjtőtartály kiürítését kíméletesen, az elvárható gondossággal elvégezni,
3. a háztartási hulladék gyűjtését, szállítását úgy kell megszervezni, hogy az ünnep- és munkaszüneti nap miatt kimaradt szállítást haladéktalanul pótolja, a pótlás napját közhírelje.

(10) A háztartási hulladék elszállítását végző jármű személyzete csak az adott területen rendszeresített szabványos kukában vagy bekötött zsákban elhelyezett hulladékot köteles elszállítani.

(11) A hulladékgyűjtő kukában nem helyezhető el interhulladék (pl. építési, bontási törmelék, föld, sár, salak), veszélyes hulladék (pl.: festék, gyógyszer, vegyszer, állati tetem), gépjármű alkatrész, trágya, hó, fertőző vagy robbanásveszélyes anyag, tűzveszélyes hulladék (pl.: forró salak), illetve olyan hulladék, amely veszélyezteti a szállítással foglalkozó dolgozók testi épségét, vagy begyűjtése során a gépkocsi műszaki berendezésében rongálódást idézhet elő, és ártalmatlanítása során veszélyezteti a környezetet.

(12) Ha a szolgáltató dolgozói azt észlelik, hogy a kukában a (11) bekezdésben megjelölt anyagot, tárgyat helyeztek el, a kiürítést jogosultak megtagadni. Az ürítés megtagadásáról a tulajdonost az ok feltüntetésével értesítik.

**15.§**

(1) A tulajdonos feladatai és kötelességei a köztisztasági közszolgáltatás igénybevételekor:

1. köteles gondoskodni a 110 l-es szabvány kuka beszerzéséről, a szilárd burkolatú utak mentén lévő tulajdonosok legkésőbb 2002. december 31-ig,
2. a háztartási hulladékot tartalmazó kukát a szállítási napokon (átadási napokon) a közterületre (átadási hely), földes utcákban a legközelebbi szilárd útburkolat mellé köteles a szolgáltató által megjelölt időpontig kihelyezni,
3. a jelen rendeletben meghatározott szabványos gyűjtőedényt használni,
4. a kukák tisztántartásáról, fertőtlenítéséről gondoskodni,
5. amennyiben az edények tárolása közterületen történik, az edényt használó ingatlan tulajdonosa (tömblakásoknál a lakóközösség megbízottja) köteles a tárolóhely környékét rendben, tisztán tartani.

(2)[[22]](#footnote-22) A hulladékgazdálkodási közszolgáltatásba bevont területeken fekvő nem lakáscélú helyiségek tulajdonosai a lakóházak hulladéktároló edényeit nem használhatják, külön tárolóedényt kötelesek biztosítani, illetve bérelni és a közszolgáltatásra szerződést kötni a szolgáltatóval.

(3)[[23]](#footnote-23) A közületek és gazdálkodó szervezetek esetében a szolgáltatást igénybe vevő köteles biztosítani az edényzet tisztántartását, fertőtlenítését, javítását.

**16.§[[24]](#footnote-24)**

(1) A hulladékgyűjtés a 2. számú mellékletben felsorolt utcákban 110 literes kukákban történik, melyben megfelelő mennyiségű háztartási hulladék helyezhető el. A többlethulladék elszállítása a szolgáltató által – külön térítés ellenében – biztosított, a szolgáltatás díját is magában foglaló, címkével ellátott és beazonosítható zsákok vásárlásával és kizárólagos felhasználásával történik.

(2) Az üdülőövezetben a hulladékgyűjtés 110 literes kukákban történik, melyben megfelelő mennyiségű háztartási hulladék helyezhető el. A hulladék elszállítására az április 01-től október 31-ig tartó használati szezonban hetente egyszeri szállítással kerül sor.

(3) Az üdülők és a nem lakáscélú használat esetén is lehetőség van a többlethulladék elszállítására a szolgáltató által – külön térítés ellenében – biztosított, a szolgáltatás díját is magában foglaló, címkével ellátott és beazonosítható zsákok vásárlásával és kizárólagos felhasználásával.

(4) A hulladékgazdálkodási közszolgáltatási díj megfizetésének rendje:

1. szilárd hulladéknál negyedévenként a teljesített tárgynegyedévet követő hónap 15. napjáig,
2. üdülők esetében egy összegben, minden év november 15. napjáig.

(5) A hulladékgazdálkodási közszolgáltatási díjat csekken, illetve átutalással lehet megfizetni.

(6)[[25]](#footnote-25)

(7)[[26]](#footnote-26)

(8)[[27]](#footnote-27)

**16/A.§[[28]](#footnote-28)**

(1)[[29]](#footnote-29) A szolgáltató a közszolgáltatással összefüggő személyes adat kezelésére a hulladékról szóló törvényben és a jelen rendeletben foglalt mértékben és tartalommal jogosult.

(2)[[30]](#footnote-30) A szolgáltató csak a hulladékról szóló törvény vonatkozó rendelkezésében meghatározott személyes adat kezelésére jogosult. A személyes adat csak a cél megvalósulásához szükséges mértékben és ideig kezelhető.

(3) A szolgáltató köteles gondoskodni arról, hogy az adatbiztonság ne sérülhessen. Az adatokat védeni kell a jogosulatlan hozzáférés, megváltoztatás, nyilvánosságra hozás vagy törlés, illetve sérülés vagy megsemmisülés ellen.

(4) A szolgáltató a közszolgáltatással összefüggő személyes adatokat a tulajdonos azonosítására, a közszolgáltatási szerződés teljesítésével, jogszabályban előírt ellenőrzések végrehajtásával kapcsolatos feladatok ellátására, számlázásra, postázásra, kedvezmények érvényesítésére, közüzemi díjhátralékok behajtására használhatja fel.

(5) A szolgáltató nem jogosult az általa kezelt személyes adat nyilvánosságra hozására.

**17.§**

(1) Az egyéb szilárd hulladék elszállításáról azon ingatlan tulajdonosának kell gondoskodnia, ahol a hulladék keletkezett.

(2) A háztartásokban összegyűlő nagyobb méretű – a rendszeres hulladékgyűjtés kapcsán szabványos gyűjtőedényzetbe nem elhelyezhető, így el nem szállítható – tárgyak, eszközök (bútor, háztartási gépek, stb.), az ún. egyéb szilárd hulladékok a kijelölt hulladéktelepre szállíthatók térítés ellenében. A föld és építési törmelék elhelyezését a település kijelölt lerakóhelyén díjmentesen biztosítja a szolgáltató.

(3)[[31]](#footnote-31) A lomtalanítást évi egy alkalommal a közszolgáltató előzetesen meghirdetett időszakban és módon szervezi meg és bonyolítja le, díjtalanul.

(4) A szolgáltatást igénybe vevő köteles együttműködni a hulladék mennyiségi csökkentését célzó, illetve a háztartásokban képződő veszélyes hulladék-komponensek elkülönített gyűjtését igénylő kezdeményezésekben, különösen a szelektív hulladékgyűjtésben, a szerves anyagok komposztálásában.

**V. fejezet**

**A köztisztasági rendelet végrehajtásának ellenőrzése és szabálysértési rendelkezések**

**18.§**

(1) Jelen rendelet betartásának ellenőrzéséről, végrehajtásáról a jegyző gondoskodik.

(2)[[32]](#footnote-32)

(3)[[33]](#footnote-33)

(4)[[34]](#footnote-34)

**VI. fejezet**

**A rendelet hatálybalépése**

**19.§**

(1) E rendelet 2001. június 1-jén lép hatályba. Ezzel egyidejűleg a 11/1997. (V.1.) Ör. sz. rendelet 1-16 paragrafusa hatályát veszti. E rendelet 11.§ (5) bekezdése, valamint a 14.§ (5) és (8) bekezdése az e rendeletet módosító 11/2005. (IX. 09.) Ör. sz. rendelet 2.§ (1) bekezdésének megfelelően 2005. szeptember 9. napján lép hatályba.

(2) A rendelet kihirdetéséről és felülvizsgálatáról a Jegyző gondoskodik.

(3) A R. 13.§ (2) bekezdése és a 16.§ (5) bekezdése 2002. január 1-től lép hatályba.

Kihirdetve: 2001. június 1. napján

Gergely Zoltán Dr. Németh András

polgármester jegyző

**1. sz. melléklet**

**Fogalom meghatározások**

**a) Közigazgatási terület:** a város önkormányzatának illetékességi területe.

**b)[[35]](#footnote-35)**

**c)** **Közterület:** az ingatlan nyilvántartásban a közigazgatási területen belül közterületként nyilvántartott földrészlet (közút, járda, tér, közpark), továbbá az építmények közhasználatra átadott része (épületárkád alatti járda) tulajdonostól függetlenül.

**d) Közforgalmi területsáv:** az ingatlan nyilvántartásban közterületként nyilvántartott földrészlet, amely két szomszédos ingatlan között helyezkedik el.

**e) Köztisztasággal összefüggő tevékenység:** az egyes ingatlanok – ezen belül a lakóépületek és az emberi tartózkodásra (üdülés, pihenés, szállás, stb.) szolgáló más épületek, továbbá a nem lakás céljára szolgáló helyiségek és a hozzájuk tartozó területek, valamint a közterületek tisztántartása.

**f) Köztisztasági közszolgáltatás:** a települési szilárd hulladék összegyűjtése, a kijelölt lerakóhelyre való elszállítása, hulladék ártalmatlanítási és hasznosítási tevékenység, a települési folyékony hulladék ideiglenes tárolására szolgáló létesítmény kiürítése és a folyékony hulladék elhelyezés céljából történő elszállítása.

**g) Települési szilárd hulladékkal összefüggő tevékenység:** a települési szilárd hulladék kezelése, ártalmatlanítása és hasznosítása.

**h) Települési folyékony hulladékkal összefüggő tevékenység:** a települési folyékony hulladék kezelése.

**i)[[36]](#footnote-36)**

**j) Tisztántartás:** az egyes ingatlanok és közterületek tisztítása, hó- és síkosság mentesítése, illetőleg pormentesítése.

**k)[[37]](#footnote-37)**

**l)[[38]](#footnote-38)**

**m)[[39]](#footnote-39)**

**n)[[40]](#footnote-40)**

**o) Egyéb szilárd hulladék:** a lakásban és az emberi tartózkodásra szolgáló más helyiségekben felhalmozódott szilárd hulladék (nagyobb méretű berendezési tárgy, lom, bútor, ágybetét, háztartási berendezés és készülék stb.) valamint az azokhoz tartozó területeken, illetőleg közterületen keletkezett szilárd hulladék.

**p) Ártalmatlanító telep:** a települési szilárd és folyékony hulladék ürítésére szolgáló terület, ideértve az itt foglalkoztatott személyek elhelyezésére és kiszolgálására épített létesítmények területét is.

**r) Települési folyékony hulladék:** az ingatlanon keletkező és ott gyűjtött, tárolt, közcsatorna hálózatba vezetett szennyvíz és szennyvíziszap, kivéve a termelési, szolgáltatási tevékenységből származó technológiai eredetű szennyvíz és szennyvíziszapot.

**s) Zöldterület:** nagyobb részt növényzettel borított közhasználatú terület, beleértve a kerti burkolatokat és az építmények területét is.

**t) Kijelölt szeméttelep:** regionális, kommunális hulladéklerakó Jásztelek.

**u) Parkosított terület:** füvesített, növényzettel borított közterület, amely magában foglalja a kerti utakat és szegéllyel elválasztott úttest és járda közötti szigetet is.

**v) Lakás és helyiségei:** lakótelken a lakóépületben és a lakóépület melléképületében huzamos emberi tartózkodásra szolgáló helyiségek.

**x) Nem lakott épület és tartós szünetelése:** olyan lakóépület és annak helyiségei, melyet bizonyíthatóan legalább három hónap óta nem laknak, illetőleg a használatot szüneteltetik.

**y) Nagyméretű berendezési tárgy:** háztartási hulladéknak nem minősülő, a lakás használata folytán feleslegessé, nagyobb részt használhatatlanná vált tárgy.

**z) Közpark:** a mindenkori évenkénti szolgáltatási szerződésben lekötött önkormányzati költséggel gondozott terület.

**2. számú melléklet**

**a 9/2001. (VI.01.) önkormányzati rendelethez[[41]](#footnote-41)**

**Jászárokszállás város hulladékszállítási rendje**

**HÉTFŐ**

Bem J. u. (Murányi utcától), Bokréta u., Csongor u., Délibáb u., Diófa u., Dobó u., Dózsai út, Eperfa u., Fortuna u., Fürdő u., Fűzfa u., Gárdonyi u., Gyóni u., Hajnal u., Hortobágyi u., Jász u., Jászberényi út, Liget u., Lomb u., Malom u., Murányi u., Napfény u., Napsugár u., Nádas u., Nógrád u., Örsi út, Ősz u., Pipacs u., Pusztaszer u., Rákóczi F. u. (páros 36-tól, páratlan 59-től), Rosenberger K. út, Rozmaring u., Rózsa u., Strand u., Szabadság u., Szentandrási u. (Murányi utcától), Szent László u. (Murányi utcától), Szivárvány u., Táncsics M. u., Thiel B. u., Zöldmező u., Zrínyi u. (Gyóni utcától)

**KEDD**

Akácfa u., Alkotmány u., Arad u., Ároki út, Balassa u., Bartók B. u., Bem J. u. (Murányi utcáig), Czinka P. u., Csalogány u., Dankó I. u., Deák F. u., Deák tér, Hétvezér u., Hunyadi u., Ipari út, Jákó u., Kossuth L. u., Köztársaság tér, Kurucz u., Mátyás király u., Móczár A. tér, Nyárfa u., Pethes Mihály u., Piac tér, Postaköz, Pozsony u., Prohászka O. u., Rákóczi F. u. (páros 34-ig, páratlan 57-ig), Szentandrási u. (Murányi utcáig), Szent László u. (Murányi utcáig), Vak Bottyán u., Városkert u., Virág Benedek u., Vígh u., Zrínyi M. u. (Gyóni utcáig)

**SZERDA**

Ágói u., Arany J. u., Blaha L. u., Boros A. u., Déryné u., Dózsa Gy. u., Gagarin u., Görbe J. u., Jókai M. u., Kazinczy F. u., Kinizsi u., Kölcsey F. u., Kőrösi Cs. u., Liszt F. u., Madách u., Magyar u., Mikszáth K. u., Munkácsy M. u., Petőfi S. u., Szent István u., Szent Margit u., Táltos u., Tompa M. u., Vasút u., Vörösmarty u.

**CSÜTÖRTÖK**

Adácsi út, Árpád tér, Bogdán F. u., Csokonai u., Csörsz vezér u., Egri u., Egri út, Eötvös L. u., Fecske u., Halastó u., Hársfa u., Határ u., Horváth u., Kenyérvári út, Kisfaludy u. (Lehel utcáig), Kökény u., Lehel u., Május 1. u., Mátra u., Pacsirta u., Patak u., Reviczky u., Sándor u., Sólyom u., Sport u., Széchenyi u., Tavasz u., Törőcsik u.

**PÉNTEK**

Ady E. u., Bajcsy-Zsilinszky u., Csikós u., Csuka u., Damjanich u., Fáskert u., Halász u., Hattyú u., Hold u., Jászai M. u., József A. u., Katona J. u., Kékes u., Kisfaludy u. (Lehel utcától), Mikes u., Mocsár u., Nyár u., Pázmány P. u., Pethes Imre u., Somogyi u., Szent István telep, Szent Vince u., Tél u., Tinódi u.

A hulladékszállító autó csak a burkolattal rendelkező utcákon megy végig, a burkolat nélküli utcákból a lakó köteles a legközelebbi aszfaltos utcáig kivinni a szemetet.

1. Módosította: 23/2020. (X.30.) önk. rendelet 1.§-a. Hatályos: 2020. október 31. napjától. [↑](#footnote-ref-1)
2. Módosította: 12/2015. (IV.29.) önk. rendelet 1.§-a. Hatályos: 2015. április 30. napjától. [↑](#footnote-ref-2)
3. Módosította: 23/2020. (X.30.) önk. rendelet 2.§-a. Hatályos: 2020. október 31. napjától. [↑](#footnote-ref-3)
4. Módosította: 12/2015. (IV.29.) önk. rendelet 2.§ (1) bekezdése. Hatályos: 2015. április 30. napjától. [↑](#footnote-ref-4)
5. Módosította: 23/2020. (X.30.) önk. rendelet 3.§ (1) bekezdése. Hatályos: 2020. december 01. napjától. [↑](#footnote-ref-5)
6. Módosította: 23/2020. (X.30.) önk. rendelet 3.§ (2) bekezdése. Hatályos: 2020. december 01. napjától. [↑](#footnote-ref-6)
7. Módosította: 12/2015. (IV.29.) önk. rendelet 2.§ (2) bekezdése. Hatályos: 2015. április 30. napjától. [↑](#footnote-ref-7)
8. Módosította: 12/2015. (IV.29.) önk. rendelet 3.§ (1) bekezdése. Hatályos: 2015. április 30. napjától. [↑](#footnote-ref-8)
9. Beiktatta: 12/2015. (IV.29.) önk. rendelet 3.§ (2) bekezdése. Hatályos: 2015. április 30. napjától. [↑](#footnote-ref-9)
10. Módosította: 2/2016. (II.12.) önk. rendelet 1.§-a. Hatályos: 2016. február 13. napjától. [↑](#footnote-ref-10)
11. Módosította: 23/2020. (X.30.) önk. rendelet 4.§ (1) bekezdése. Hatályos: 2020. október 31. napjától. [↑](#footnote-ref-11)
12. Módosította: 21/2015. (IX.09.) önk. rendelet 1.§-a. Hatályos: 2015. szeptember 10. napjától. [↑](#footnote-ref-12)
13. Módosította: 23/2020. (X.30.) önk. rendelet 4.§ (2) bekezdése. Hatályos: 2020. október 31. napjától. [↑](#footnote-ref-13)
14. Módosította: 18/2013. (III.18.) önk. rendelet 2.§-a. Hatályos: 2013. január 01. napjától. [↑](#footnote-ref-14)
15. Módosította: 11/2011. (IV.29.) rendelet 2.§-a. Hatályos: 2011. április 30. napjától. [↑](#footnote-ref-15)
16. Módosította: 21/2015. (IX.09.) önk. rendelet 2.§-a. Hatályos: 2015. szeptember 10. napjától. [↑](#footnote-ref-16)
17. Módosította: 23/2020. (X.30.) önk. rendelet 5.§ (1) bekezdése. Hatályos: 2020. október 31. napjától. [↑](#footnote-ref-17)
18. Módosította: 18/2013. (III.18.) önk. rendelet 1.§-a. Hatályos: 2013. január 01. napjától. [↑](#footnote-ref-18)
19. Módosította: 23/2020. (X.30.) önk. rendelet 5.§ (2) bekezdése. Hatályos: 2020. október 31. napjától. [↑](#footnote-ref-19)
20. Hatályon kívül helyezte: 18/2013. (III.18.) önk. rendelet 6.§ (2) bekezdése. Hatálytalan: 2013. január 01. napjától. [↑](#footnote-ref-20)
21. Hatályon kívül helyezte: 7/2016. (III.09.) önk. rendelet 1.§-a. Hatálytalan: 2016. március 10. napjától. [↑](#footnote-ref-21)
22. Módosította: 12/2015. (IV.29.) önk. rendelet 6.§ (1) bekezdése. Hatályos: 2015. április 30. napjától. [↑](#footnote-ref-22)
23. Beiktatta: 12/2015. (IV.29.) önk. rendelet 6.§ (2) bekezdése. Hatályos: 2015. április 30. napjától. [↑](#footnote-ref-23)
24. Módosította: 12/2015. (IV.29.) önk. rendelet 7.§-a. Hatályos: 2015. április 30. napjától. [↑](#footnote-ref-24)
25. Hatályon kívül helyezte: 2/2016. (II.12.) önk. rendelet 2.§-a. Hatálytalan: 2016. április 01. napjától. [↑](#footnote-ref-25)
26. Hatályon kívül helyezte: 2/2016. (II.12.) önk. rendelet 2.§-a. Hatálytalan: 2016. április 01. napjától. [↑](#footnote-ref-26)
27. Hatályon kívül helyezte: 2/2016. (II.12.) önk. rendelet 2.§-a. Hatálytalan: 2016. április 01. napjától. [↑](#footnote-ref-27)
28. Beiktatta: 11/2011. (IV.29.) rendelet 5.§-a. Hatályos: 2011. április 30. napjától. [↑](#footnote-ref-28)
29. Módosította: 18/2013. (III.18.) önk. rendelet 4.§ (1) bekezdése. Hatályos: 2013. január 01. napjától. [↑](#footnote-ref-29)
30. Módosította: 18/2013. (III.18.) önk. rendelet 4.§ (2) bekezdése. Hatályos: 2013. január 01. napjától. [↑](#footnote-ref-30)
31. Módosította: 21/2015. (IX.09.) önk. rendelet 4.§-a. Hatályos: 2015. szeptember 10. napjától. [↑](#footnote-ref-31)
32. Hatályon kívül helyezte: 17/2012. (IV.27.) önk. rendelet 2.§-a. Hatálytalan: 2012. április 28. napjától. [↑](#footnote-ref-32)
33. Hatályon kívül helyezte: 17/2012. (IV.27.) önk. rendelet 2.§-a. Hatálytalan: 2012. április 28. napjától. [↑](#footnote-ref-33)
34. Hatályon kívül helyezte: 17/2012. (IV.27.) önk. rendelet 2.§-a. Hatálytalan: 2012. április 28. napjától. [↑](#footnote-ref-34)
35. Hatályon kívül helyezte: 18/2013. (III.18.) önk. rendelet 6.§ (2) bekezdése. Hatálytalan: 2013. január 01. napjától. [↑](#footnote-ref-35)
36. Hatályon kívül helyezte: 18/2013. (III.18.) önk. rendelet 6.§ (2) bekezdése. Hatálytalan: 2013. január 01. napjától. [↑](#footnote-ref-36)
37. Hatályon kívül helyezte: 18/2013. (III.18.) önk. rendelet 6.§ (2) bekezdése. Hatálytalan: 2013. január 01. napjától. [↑](#footnote-ref-37)
38. Hatályon kívül helyezte: 18/2013. (III.18.) önk. rendelet 6.§ (2) bekezdése. Hatálytalan: 2013. január 01. napjától. [↑](#footnote-ref-38)
39. Hatályon kívül helyezte: 18/2013. (III.18.) önk. rendelet 6.§ (2) bekezdése. Hatálytalan: 2013. január 01. napjától. [↑](#footnote-ref-39)
40. Hatályon kívül helyezte: 18/2013. (III.18.) önk. rendelet 6.§ (2) bekezdése. Hatálytalan: 2013. január 01. napjától. [↑](#footnote-ref-40)
41. Módosította: 12/2015. (IV.29.) önk. rendelet 8.§-ával megállapított 1. melléklete. Hatályos: 2015. április 30. napjától. [↑](#footnote-ref-41)